Nege veranderinge aan Haaie-span | Netwerk24
Deur Tinus van Staden 18 Mei 2017 12:54
Die Namibiese binnesenter Johan Deysel kry Saterdag in Singapoer ’n kans om te wys wat hy op Superrugby-vlak kan vermag.
Die senter Johan Deysel, wat Saterdag vir die eerste keer in die beginspan sal wees wanneer die Haaie teen die Sunwolves in Singapoer speel. Foto: Gallo Images
Deysel is as die Haaie se binnesenter vir die span se Superrugby-stryd teen die Sunwolves gekies. Hoewel hy reeds sy Superrugby-buiging gemaak het, is hy Saterdag vir die eerste keer in die beginspan.
Die Haaie se afrigter, Robert du Preez, het nege veranderinge, waarvan een ’n posisionele skuif, aan sy beginspan wat met 32-35 teen die Southern Kings verloor het, aangebring.
Veral in die agterlyn het beserings Du Preez genoop om skuiwe te maak.
Die vleuel Lwazi Mvovo sal op heelagter begin in die beseerde Rhyno Smith (arm) se plek.
Sbu Nkosi sal in Mvovo se plek op linkervleuel begin.
Garth April begin op losskakel in Pat Lambie, wat harsingskudding het, se plek.
Deysel staan in vir Jeremy Ward, wat sy neus teen die Kings gebreek het.
Cobus Reinach is terug in die beginspan. Hy vervang vir Michael Claassens, wat ’n dyspierbesering in Singapoer opgedoen het. Die jong Rowan Gouws moes inderhaas oorgevlieg word. Hy bevind hom op die plaasvervangersbank.
Voorlangs het Du Preez vier veranderinge aan sy vaste vyf aangebring. ’n Hele nuwe voorry sal teen die Sunwolves sak.
Op loskopstut vervang Thomas du Toit vir Beast Mtawarira en op haker begin Chiliboy Ralepelle met Franco Marais wat plaasvervangersbank toe skuif. Lourens Adriaanse neem die nr. 3-trui by Coenie Oosthuizen oor.
Stephan Lewies begin op slot in Etienne Oosthuizen se plek.
Haaie: Lwazi Mvovo, Kobus van Wyk, Lukhanyo Am, Johan Deysel, Sbu Nkosi, Garth April, Cobus Reinach, Daniel du Preez, Jean-Luc du Preez, Philip van der Walt (k), Stephan Lewies, Ruan Botha, Lourens Adriaanse, Chiliboy Ralepelle, Thomas du Toit. PLAASVERVANGERS: Franco Marais, Beast Mtawarira, John-Hubert Meyer, Etienne Oosthuizen, Tera Mtembu, Rowan Gouws, Benhard Janse van Rensburg, S’bura Sithole.
Harde woorde val in Haaie se kleedkamer
Is dit die einde vir Patrick Lambie?
‘Ons kan nie kla nie,’ mor Robert
Lank lewe hierdie klomp Kings!